இப்படி உலகமே கூகுளையும், அதன் கோட்பாடுகளையும், அது வடிகட்டித் தரும் ‘search results’ பக்கங்களையும் மட்டுமே நம்பியிருக்க, அந்த ‘results’ பக்கங்களில் தன்னுடைய அதிகாரத்தை வைத்து கூகுள் தன்னுடைய மற்றும் தன்னை சார்ந்த அல்லது தனக்கு வேண்டப்பட்ட நிறுவனங்களின் முகவரியை உள்ளே நுழைத்தால்? அதாவது, இது எப்படியென்றால், கூகுள் விதித்த விதிமுறைகள், வழிமுறைகள் மற்றும் கோட்பாடுகள் அனைத்தையும் அதுவே ஓரங்கட்டிவிட்டு, ஏமாற்று வேலை ஒன்றைச் செய்வது போலத்தான். இதைத்தான் கூகுள் இந்தியாவில் செய்து வசமாக மாட்டிக்கொண்டது. இந்தியாவில் நம்பகத்தன்மையை பரிசோதிக்கும் கண்காணிப்பு நிறுவனங்களில் ஒன்றான போட்டி கண்காணிப்பு ஆணையம் எனப்படும் Competition Commission of India (CCI), கூகுளின் இந்த ஏமாற்று வேலையை உறுதி செய்து 136 கோடி அபராதம் விதித்துள்ளது. இது 2013, 2014 மற்றும் 2015 என்ற மூன்று நிதி ஆண்டுகளில், கூகுள், இந்தியாவில் ஈட்டிய மொத்த வருவாயில் 5 சதவீதம்.